Актаныш муниципиаль районы «Пучы балалар бакчасы» мәктәпкәчә белем бирү бюджет муниципаль учреждениесе

**Аулак өй**

Зурлар төркемендә Әниләр бәйрәменә әзерләнгән кичә

2015 уку елы

***Максат:*** балаларны татар милли гореф- гадәтләре, милли культурасы белән таныштыруны дәвам итү; балаларда сәхнәдә чыгыш ясарга теләк уяту; аларның сөйләм телен үстерү, кәефләрен күтәрү; әниләргә карата хөрмәт һәм мәхәббәт хисләрен тәрбияләү.

***Татар өе күренеше.***

***Әби белән кыз сөйләшә.***

Кыз: Әбием, сөйлә әле, яшь чакта кичләрен ничек үткәрдегез?

Әби: Безнең яшь чаклар бик күңелле үтте, хәзерге кебек якты, матур клублар юк иде. Җәй көннәрендә су буйларында төрле уеннар уйный идек, ә кыш көннәрендә кич белән аулак өйләргә җыела идек.

Кыз: Әбекәй, әйдә без дә аулак өй үткәрик.

Әби: И-и-и, кызым, син кечкенә бит әле аулак өй үткәрергә.

Кыз: Без әбекәй, балаларча аулак өй үткәрәбез.

Әби: Ярар, алайса, кызым, чакыр дус кызларыңны. (Кыз йөгереп чыгып китә)

Әби: Самавырны кайнарга утыртыйм әле.

*(Кыз телефоннан*): Лилиана, дус кызларны җый да безгә кич утырырга килегез.

*(Кызлар керә)*

Кызлар: Исәнме, әбекәй!

Әби: Керегез, кызлар, рәхәтләнеп кич утырыйк.Кул эшләрегезне алып килдегезме соң?

Кызлар: Алып килдек, әбекәй. *(Эскәмиягә утырып, кул эшләрен тоталар)*

1 кыз: Әбекәй, кич утырганда нишли идегез?

Әби: Кызлар белән кул эшләре тота идек: беребез кулъяулык чигә, беребез тегү тегә, икенчебез бәйләм бәйли иде.

2 кыз: Әбекәй, безгә дә өйрәт әле.

Әби : Ашыкмагыз, әкренләп барысына да өйрәтермен.*(Утыралар)*

3 кыз: Әбекәй, нәрсәләр бар бу матур серле сандыгыңда?

Әби: Татар күлмәге, алъяпкыч, яулык , түбәтәй, калфак, сөлгеләр, читекләр, кулъяулыклар, муенсалар. Нәрсә генә юк монда. Бабагызның бишмәтен истәлек итеп саклыйм менә.Ә менә бу йөзек белән без “Йөзек салыш “уенын уйный идек.

4 кыз: Кызлар, күп эшләдек, әйдәгез, ял итеп алыйк.

5 кыз: Ничек ял итәбез?

2 кыз: Әбекәй, бүген кич утырганда, сандыктагы йөзегең белән уйнап алыйк әле.(*Әби йөзек бирә)*

*“Йөзек салышлы” уены уйнатыла. Ахырдан йөзек салучы : “Кемдә йөзек- сикереп чык!”- диеп әйтә.*

*(1-2 тапкыр уйнала)*

2 кыз: Кызлар, әйдәгез кулъяулыклар белән биеп алабыз.

 ***Кызлар башкаруында кулъяулыклар белән бию.***

*Гармуннар тотып малайлар керә.*

*Ишеккә шакыйлар*.

1 малай: Исәнмесез, саумысыз,

 Нигә кәҗә саумыйсыз?

 Әтәчегез йомырка салган,

 Нигә чыгып алмыйсыз?

Кызлар, безне дә аулак өйгә кертәсезме?

1 кыз: Матур итеп җырлап күрсәтсәгез, бәлки кертербез дә.

2 малай. Анысын гына булдырабыз без.

3 малай. Әйдәгез, егетләр, шаян такмаклар җырлыйк.

***Бергәләп җырлыйлар:***

Сез дә килгәнсез икән,

Без дә килгәнбез икән,

Якын дуслар җыелганда,

Бер җырлап алыйк микән.

Сары, сары, сап- сары,

Сары пәке саплары,

Сараларга барган идем,

Җырлый икән атлары.

Безнең песи бигрәк уңган,

Чиләккә су тутыра.

Сыерыбыз мич башында

Бәйләм бәйләп утыра.

4 малай: Ничек, кызлар, ошадымы такмаклар, кертәсезме безне?

5 кыз: Болай матур җырлагач, кертми булмас.

Әби: Их, балалар, малайларыгыз матур җырлады. Ә без заманында читекләр тузганчы бии идек.

5 малай: Әбекәй, без дә төшеп калганнардан түгел, хәзер типтереп биеп күрсәтәбез.

 6 малай. Биючеләр, басыгыз,

Әйләнмәсә башыгыз.

Басыгыз, басыгыз,

Әйләнмәсә башыгыз.

7 малай. Биючеләр биегәндә

Идәннәре бөгелә.

Ярышларда җиңеп чыктык.

Безнең биисе килә.

8 малай *(җырлый)*Уйнат- уйнат гармуныңны,

Биесеннәр яшь кызлар.

Безнең кызлар нурлы йөзле,

Әйтерсең лә йолдызлар.

*(Бергәләп)* Их, күңел ачабыз,

Ничек шома басабыз.

2 кыз *(җырлый)* Әйдә, уйнат, гармуныңны,

Биегәнне күрсеннәр.

Баскан җирдә ут чыгара

Бу егетләр, дисеннәр.

*(Бергәләп)* Их, күңел ачабыз,

Ничек шома басабыз.

  ***Парлы татар биюе башкарыла.***

9 малай. Әбинең сандыгында

 Түбәтәйне мин күрдем.

 Түгәрәккә басып уйныйк,

 Түбәтәйне җибәрдем.

 ***“Түбәтәй”уены башкарыла.***

10 малай. Тыпыр- тыпыр, тыпыр- тыпыр,

 Тыпыр- тыпыр басабыз,

 Бергә уйнап, бергә җырлап,

 Бергә күңел ачабыз.

 ***“Чума үрдәк, чума каз” уены уйнала.***

Әби: Балакайларым, соң инде, таралырга вакыт җитте. Иртәгә бакчага барасыгыз бар.

1 малай. Әбекәй, синең сандыкта алынмаган күп әйберләр калды бит.

Әби: Аларны икенче кич утырганда алып уйнарсыз.

Сезгә кич утыру ошадымы?

4малай: Рәхмәт, әбекәй, бик күңелле ял иттек. Ләйсән, сиңа да рәхмәт.

Әби: Ярар, балакайларым, әйдәгез сезгә чәй эчерәм, аннары өйләргә кайтырсыз.